Haderslev: En etageejendom på Lindevej stod fredag eftermiddag i flammer. Ilden havde godt fat i taget, viser billeder og video fra stedet. Anmeldelsen om branden indløb hos politiet klokken 16.06.

På Twitter opfordrede Syd- og Sønderjyllands Politi til, at folk gik indendørs, fordi branden udviklede kraftig røg.

- Branden er startet i køkkenet på 1. sal, hvor det formentlig er en frituregryde, der er gået ild i, oplyser Erik Lindhardt, vagtchef ved Syd- og Sønderjyllands Politi.

Det lykkedes ikke at stoppe branden, som spredte sig til hele overetagen, som udbrændte med taget.

Tre timer efter anmeldelsen er branden under kontrol og slukket, oplyser vagtchefen.